Deputatul PSD Marius Budăi, fost ministru al Muncii, a vorbit despre discuțiile dintre Marcel Ciolacu și reprezentanții diverselor categorii socio-profesionale, vineri, la Știrile B1 TV prezentate de Gabriela Mihai, și susține „că în România cei care depun eforturi, cei care aduc plusvaloare și cei care își îndeplinesc sarcinile așa cum scrie în fișa postului și cum scrie în regulamentul de organizare și funcționare trebuie să fie din ce în ce mai plătiți”.
Întrebat despre promisiunile Guvernului, social-democratul a afirmat: „Da, cele spuse se vor întâmpla. Eu îl cunosc foarte bine pe Marcel Ciolacu și mai ales cunosc politica noastră social-democrată vizavi de Muncă, și am spus tot timpul că în România cei care depun eforturi, cei care aduc plusvaloare și cei care își îndeplinesc sarcinile așa cum scrie în fișa postului și cum scrie în regulamentul de organizare și funcționare trebuie să fie din ce în ce mai plătiți. Cei care muncesc trebuie să fie tot mai bine plătiți (…), să le asigurăm un trai așa cum trebuie”.
„Discuțiile și ceea ce spuneam, că îl știu foarte bine pe Marcel Ciolacu, înainte de a promite ceva, și vă spun, că am fost în Guvern și am făcut parte din foarte multe echipe, nu neapărat de negociere, de dialog social, le-aș spune eu, și înainte de a discuta și de a promite ceva sau de a spune, de a ne lua un angajament (…), se fac foarte multe calcule și ceea ce se poate realiza doar aceea se prezintă cu sinceritate și cu cifre în față liderilor de sindicat sau partenerilor sociali, de dialog. Ceea ce s-a asumat acum de Marcel Ciolacu cu siguranță se va întâmpla”, a continuat deputatul PSD.
„Foarte multe din doleanțele fermierilor erau deja cuprinse în bugetul Ministerului Agriculturii, însă, știți și dumneavoastră, în câteva zile de la început de an bugetar nu ai timp să le implementezi pe toate, pentru că sunt operațiuni de deschideri de conturi ș.a.m.d. Programele erau deja finanțate, erau deja cuprinse și asigurată finanțarea prin credite bugetare în bugetul pe anul 2024 al Ministerului Agriculturii, însă eu sunt, ca fost ministru al Muncii și ca social-democrat (…), promotorul dialogului social”, a mai spus Marius Budăi.